《海邑少交游相见者以为言故作此诗》
宋代·李正民

结友观光少壮年，一时英俊与周旋。曳裾璧水三千士，接武瀛周十八贤。

夜对短檠愁不寐，朝餐苜蓿叹无钱。如今只欲藏形影，槁木寒灰学坐禅。

作者简介：宋扬州人，字方叔。李定孙。徽宗政和二年进士。历官中书舍人。出为两浙、江西、湖南抚谕使，具奏官吏能否，民事冤抑，听陈诉，为申理。以奉使称职，除给事中、吏部侍郎。历江西路提刑，以徽猷阁待制知吉州，奉祠归。有《己酉航海记》、《大隐集》。